উত্তর দমদমের ওল্ড বাকরায় হঠাৎ ‘উধাও’ একাধিক পরিবার!

কলকাতা: রাজ্যে বিশেষ নিবিড় সমীক্ষা (SIR) ঘোষণা হতেই ফের সরগরম রাজনীতি। এর মধ্যেই উত্তর দমদম (Dumdum) পুরসভার এক নম্বর ওয়ার্ডের ওল্ড বাকরা (Old Bakra) এলাকা থেকে হঠাৎ করেই একাধিক পরিবারের উধাও হয়ে যাওয়ায় চাঞ্চল্য ছড়িয়েছে। স্থানীয়দের দাবি, কয়েকটি পরিবার আচমকা রাতারাতি এলাকা ছেড়ে চলে গিয়েছেন। ঠিক কোথায় গেছেন তাঁরা, তা নিয়ে উঠছে নানা প্রশ্ন।

জাতীয় নির্বাচন কমিশনের এই SIR ঘোষণা ঘিরে রাজ্যজুড়ে শুরু হয়েছে উদ্বেগ। এর আগে সীমান্ত পেরিয়ে বাংলাদেশে পালানোর চেষ্টা করার সময় বেশ কিছু বাংলাদেশি ধরা পড়েছেন। বিজেপির দাবি, SIR ঘোষণার পরেই বহু অনুপ্রবেশকারী দেশে ফিরে যাওয়ার চেষ্টা করছে। সেই প্রেক্ষিতেই ওল্ড বাকরার এই ঘটনা আরও জল্পনা বাড়িয়েছে।

আরও পড়ুন: সীমান্তবর্তী এলাকা থেকে বিপুল পরিমাণ মোবাইল উদ্ধার, তদন্তে সুতি থানার পুলিশ

শনিবার এলাকায় গিয়ে দেখা যায়, একাধিক বাড়ির দরজায় তালা ঝুলছে। স্থানীয় সূত্রে খবর, যাঁরা এখানে বাস করতেন, তাঁদের অনেকেই কাগজ কুড়োনোর বা গৃহসহায়িকার কাজ করতেন। তবে হঠাৎ তাঁদের গায়েব হয়ে যাওয়া ঘিরে প্রশাসন ও বাসিন্দাদের মধ্যে প্রশ্নের ঝড় উঠেছে। কেউ বলছেন, “আমার বাবা ৪০ বছর ধরে এখানে থাকেন, কোথাও যাওয়ার প্রশ্নই ওঠে না।” আবার কেউ জানিয়েছেন, “৬টা পরিবার থাকতাম, ২টো পরিবার হঠাৎ চলে গিয়েছে মুর্শিদাবাদে।”

স্থানীয়দের দাবি, এখানে থাকা বেশিরভাগ পরিবারই মূলত মুর্শিদাবাদের বাসিন্দা, কাজের সূত্রে বহু বছর ধরে উত্তর দমদমে থাকছেন। যদিও তাঁদের মধ্যে কিছু পরিবারের হঠাৎ অদৃশ্য হয়ে যাওয়াকে কেন্দ্র করে সন্দেহের আবহ তৈরি হয়েছে। তাঁরা কি সত্যিই মুর্শিদাবাদে ফিরেছেন, নাকি সীমান্ত পেরিয়ে বাংলাদেশে?

প্রশাসনের তরফে এখনও পর্যন্ত কোনও আনুষ্ঠানিক মন্তব্য করা হয়নি। তবে স্থানীয় সূত্রে জানা গেছে, বিষয়টি খতিয়ে দেখছে পুলিশ ও প্রশাসন। রাজনৈতিক মহলে প্রশ্ন উঠছে, SIR ঘোষণার আতঙ্কে কি সত্যিই অনুপ্রবেশকারীরা এলাকা ছাড়ছেন, নাকি এর পেছনে অন্য কোনও রহস্য লুকিয়ে আছে?